# Kultur- og likestillingsdepartementet

Medie- og kunstavd. v / Heidi Karlsen

Postboks 8030 Dep

0030 Oslo

|  |  |  |
| --- | --- | --- |
| Vår ref.:  | Deres ref:  | Sandnes |
| 16596/6466  |  | 01.11.2024 |

**Vedrørende konsesjonsbrudd på Lokalradioblokka**

Undertegnede representerer A-Media AS, konsesjonær på Riksblokk II i en sak som gjelder konsesjonsbrudd blant flere konsesjonærer på Lokalradioblokka.

Saken har vært gjenstand for prosessvarsel mot Medietilsynet og NKOM som tilsynsmyndigheter etter hhv. kringkastingsloven og ekom-loven.

I undertegnedes prosessvarsel 13.6.24 og etterfølgende korrespondanse er saken og min klients synspunkter redegjort for. Det vises til denne korrespondansen hva gjelder de konkrete kravene A-Media AS har rettet mot tilsynsmyndighetene, og den nærmere faktiske bakgrunnen for dette. A-Media AS’ krav er konkret angitt som et erstatningskrav mot staten, med bakgrunn i at tilsynsmyndighetene har unnlatt å starte tilsynssak, og at dette medfører erstatningsansvar for staten ihht. det ulovfestede objektive erstatningsansvaret for uhjemlet myndighetsutøvelse, subsidiært arbeidsgiveransvaret jf. skl § 2-1.

Korrespondansen vedlegges her til nærmere belysning av dette:

**Bilag 1:** Brev til NKOM og Medietilsynet 13.6.24.

**Bilag 2:** Prosessvarsel jf. tvl § 5-2 til NKOM og Medietilsynet 26.8.24.

**Bilag 3:** Svar på prosessvarsel fra Medietilsynet 13.9.24.

**Bilag 4:** E-poster 25.9.24 og 27.9.24 fra A-Media AS v / Egil Martin Solberg til Medietilsynet.

**Bilag 5:** E-posttråd 3.10.24 og 15.10.24 mellom Solberg og Medietilsynet v / Erik Langebeck.

I sin e-post 15.10.24 skriver Medietilsynet v / Langebeck: «Vi gjør oppmerksom på at Medietilsynet kun forvalter støtteordningen for lokale lyd og bildemedier etter gjeldende forskrift. A-Medias innspill til støtteordningens innretning er i stor grad et politisk spørsmål som bør rettes til Kultur- og likestillingsdepartementet.»

I forlengelsen av aktuelle utsagn løftes nå denne saken med dette brev til Kultur- og likestillingsdepartementet. På vegne av A-Media AS bes det om et møte med departementet, der temaet først og fremst vil være den saken som beskrives i bilagene 1-5.

I tillegg til dette har A-Media AS en rekke bekymringer knyttet til tilsynsmyndighetenes tilnærming hva gjelder en rekke andre spørsmål som man tidligere har tatt opp med de rette vedkommende i aktuelle tilsynsorganer. Konkrete spørsmål som ønskes drøftet i et møte er beskrevet under punktene 1 og 2 under.

**1. Når det gjelder saken knyttet til konsesjonsbrudd, jf. bilagene 1-5: A-Media AS påføres et fortløpende økonomisk tap som følge av konsesjonsbrudd hos konsesjonshaverne på lokalradioblokka, uten at tilsynsmyndighetene griper inn**

Som også beskrevet i undertegnedes brev 26.8.24, **bilag 2** s. 6, har A-Media AS tilegnet seg anleggskonsesjon på Riksblokk II gjennom auksjon, slik at at A-Media AS har betalt staten kr. 2 870 000,-. Videre har utbyggingen av Riksblokk II blitt gjort gjennom betydelige investeringer fra A-Media AS’ side. Utbyggingen av Riksblokk II er, i direkte motsetning til utbyggingen av de 37 forskjellige regionene på lokalradioblokka, *ikke* statsstøtteberettiget.

A-Media AS har gjort disse investeringene med den faste overbevisning om at man som konsesjonær på Riksblokk II ikke skal måtte tåle direkte konkurranse fra lokalradioblokkene på regionnivå eller nasjonalt nivå.

Som det fremgår av **bilagene 1** og **2,** er flere av de statsstøttefinansierte lokalradioblokkene i områder av landet med høy befolkningstetthet, slått sammen til større regionale nett, og disse går dermed i direkte konkurranse med Riksblokk II, stikk i strid med intensjonen bak å opprette to Riksblokk-konsesjoner, og 37 forskjellige lokalradioblokker.

Dette er en uholdbar situasjon for A-Media AS, og det oppfattes slik at denne direkte konkurransen fra aktuelle lokalradioregioner påfører A-Media AS et økonomisk tap med anslagsvis kr. 2 000 000,- årlig i tapte leieinntekter.

Etter A-Media AS’ oppfatning må den direkte og helt utilsiktede konkurransen med lokalradioblokka medføre at man *enten* må pålegge aktuelle konsesjonærer å gjenopprette de 37 lokalradioregionene uten at man tillater at disse slås sammen til regionale nett etter konsesjonærenes forgodtbefinnende. Alternativt må man gjøre om på adgangen for Riksblokk II til å søke statsstøtte til utbygging av DAB-nettet, og innrømme A-Media AS rett til å få etterbevilget statsstøtte for all utbygging av Riksblokk II fra og med tildeling av konsesjonen til A-Media AS og frem til i dag.

Dette for det tilfelle at A-Media AS ikke skal høres med sitt prinsipale standpunkt, som er at sammenslåingen av regioner på Lokalradioblokka er rettsstridig, og at unnlatt tilsyn fra Medietilsynet og NKOM sin side er å oppfatte som erstatningsbetingende forhold for staten, alternativt at det er rettstridig å tilstå anleggskonsesjonærene på Lokalradioblokka statsstøtte for utbygging, samtidig som man nekter konsesjonæren på Riksblokk II tilsvarende statsstøtte.

Så nevnes det også i denne sammenheng at sammenslåingen av Lokalradioblokkene som er omtalt i **bilag 1 og 2** rammer de små lokalradiostasjonene. Inndelingen av lokalradioblokka i 37 regioner var fra myndighetenes side ment å verne om nettopp disse aktørene, samt å opprettholde mediemangfoldet i Norge. Det minnes i denne sammnheng om at man tidligere, på FM-nettet, hadde betydelig flere lokalradioregioner enn 37. Større lokalradioregioner medfører høyere kostnader til transmisjonsavtaler på hver enkelt radiostasjon, og et større antall *potensielle* lyttere fører til en høyere avgift til TONO, noe som samlet sett fører til et uholdbart høyt kostnadsnivå for lokalradioene, som av naturlige grunner ikke har et høyt inntektsnivå eller profesjonelt preg hva gjelder driften.

**2. Øvrige forhold NKOM og Medietilsynet har unnlatt å føre tilsyn med i tilknytning til Lokalradioblokka og utbyggingen av denne**

Utover den saken som er tema for korrespondanse mellom undertegnede, NKOM og Medietilsynet i **bilagene 1-5**, er A-Media AS bekymret for flere andre saker som burde vært gjenstand for tilsyn.

For det første nevnes det at en rekke av de DAB-anleggene som det er gitt støtte til, aldri er utbygget. Mange anlegg er bygget på eldre sendere man har fått kostnadsfritt fra Norkring, uten at man har kjøpt inn nytt utstyr. Like fullt har aktuelle konsesjonshavere på Lokalradioblokka hevet statsstøtte på de premisser at nye DAB-sendere skal etableres. Fremgangsmåten har som konsekvens at DAB-nettene får dårlig kvalitet, og kort levetid, til skade for lytterne og de lokalradiokanalene som ønsker å kringkaste på aktuelle nett, ved siden av det klare poeng at statsstøtte gis på sviktende grunnlag.

A-Media AS er også av den oppfatning at man i et enkelttilfelle der fotballklubben FK Haugesund fikk konsesjon som anleggskonsesjonær på lokalradioblokka, søkte statsstøtte til utbygging, mens Haugaland Kraft bekostet utbygging av 4 sendere.

Stattsstøtten til FK Haugesund i denne sammenhengen ble gitt som de minimis-støtte, og når taket for de minimis-støtte bli nådd for FK Haugesunds del, ble konsesjonen overført til Haugaland Kraft, som i fortsettelsen søkte stattsstøtte til utbygging av samme region på lokalradioblokka. Dette ble innvilget, men etter det A-Media AS har forstått har ikke denne statsstøtten ført til at det har blitt bygget ut noen flere sendere på aktuelle lokalradioregion.

Disse forholdene er nærmere beskrevet og forklart i en tidligere bekymringsmelding fra A-Media AS til Medietilsynet og Kultur- og likestillingsdepartementet.

**Bilag 6:** Bekymringsmelding 5.10.22 til Medietilsynet og Kultur- og likestillingsdep.

Avslutningsvis gjør A-Media AS oppmerksom på at anleggskonsesjonærene på Lokalradioblokka gjennomgående, og etter det A-Media AS erfarer, ikke har ekomnettautorisasjon, på tross av at dette er lovpålagt. Også her har tilsynsmyndighetene for Lokalradioblokka etter A-Media AS’ syn sviktet.

**3. Avslutning**

A-Media AS oppfatter status quo hva gjelder saken beskrevet i bilagene 1-5 i dette brev som helt uholdbar og klart rettsstridig.

Da Medietilsynet har avvist nærmere stillingstaken for flere av sakens sentrale spørsmål, bes det på vegne av A-Media AS om et møte for nærmere avklaring av hvordan Kultur-og likestillingsdepartementet oppfatter sakens spørsmål. Som man også uttrykkelig vil gjøre oppmerksom på, vil man uten en tilfredsstillende avklaring fra departementet rundt dette føre en sak videre mot staten med krav om erstatning på det tidligere beskrevne grunnlag.

Også de øvrige spørsmålene A-Media AS har uttrykt bekymring for bør departementet etter A-Media AS’ oppfatning avklare på en tydelig og forståelig måte. At man skal tillate at statsstøtte utbetales til utbygging av et lokalradionett for DAB, for så å unnlate å reagere når man får kjennskap til at omsøkte utbygging ikke har funnet sted, fremstår fremmed for A-Media AS.

Også at man skal unnlate å føre tilsyn med og besørge at klare krav fra myndighetssiden knyttet til ekomnettautorisasjon følges, på tross av at det for A-Media AS’ syn fremstår tydelig at slik autorisasjon mangler for et stort antall konsesjonærers del, bør etter A-Media AS’ oppfatning følges opp av departementet.

Det bes om at departementet tar kontakt med undertegnede for avklaring av møtetidspunkt til avklaring av disse spørsmålene. Undertegnede er tilgjengelig på e-post: gmh@advokatfirmaoglend.no eller telefon: 51 97 20 20.

Med vennlig hilsen

Gullik Maudal Huseby

advokat